ՀՀ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅՈՒՆ

ՎԵՐԱՊԱՏՐԱՍՏՈՂ ԿԱԶՄԱԿԵՐՊՈՒԹՅՈՒՆ

ՇՊՀ հիմնադրամ

ԱՎԱՐՏԱԿԱՆ ՀԵՏԱԶՈՏԱԿԱՆ ԱՇԽԱՏԱՆՔ

**Թեմա՝ Փոխներգործուն մեթոդների կիրառման դաստիարակչական ներգործությունն աշակերտների վրա տարրական դպրոցում**

Կատարող՝ Ն․ Կրաբաշյան

Ղեկավար՝ Շ. Սարգսյան

 Մանկ. Գիտ. Թեկնածու, դոցենտ

Գյումրի 2022

**ԲՈՎԱՆԴԱԿՈՒԹՅՈՒՆ**

Ներածություն…………………………………………………………………………………3-5

* 1. Տարրական դպրոցի նպատակը, խնդիրները…………………………………………6-7
1. Ուսուցման մեթոդների և տեխնոլոգիաների ընդհանուր բնութագիրը………….8-10
	1. Ուսուցման ակտիվ և փոխգործուն մեթոդները տարրական դպրոցում (կիրառման օրինակներ)………………………………………………………………………………11-18

Եզրակացություն………………………………………………………………………………...19

Օգտագործված գրականության ցանկ………………………………………………………...20

**ՆԵՐԱԾՈՒԹՅՈՒՆ**

 Հայտնի է, որ ամեն մի գիտություն, հետազոտելով երևույթների որոշ շրջան, օրինաչափություններ է սահմանում և մշակում նրանցից բխող գործնական կանոններ, որոնք կիրառվում են մեկի կողմից՝ ավելի, մյուսի կողմից պակաս հաջողությամբ․ գիտության հիման վրա զարգանում է արվեստը։

 XIX դարի վերջը և XX դարի սկիզբը պատմության մեջ նշանավորեցին որպես արդյունաբերության և տեխնիկայի զարգացման շրջան։ Դա նոր պահանջներ առաջադրեց կրթությանը և նոր մանկավարժական մոտեցումների ձևավորման ու զարգացման խթան հանդիսացավ։ Գիտության, տեխնիկայի և մշակույթի զարգացումն իր հետ բերեց դպրոցի և առհասարակ կրթուրթյան համակարգի զարգացում և կատարելագործում։

 Կրթությունը նպաստում է հասարակության մեջ մարդու դերի բարձրացմանը ու արժևորմանը։ Այն հասարակության մեջ զարգացնում է համագործակցություն, հանդուժողականություն, ինչպես նաև արժեքային որակներ։ Կրթության արդի բարեփոխումներն իրենց հետ բերում են ուսուցման ձևերի մեթոդների փոփոխության։ Դպրոցի առջև դրված նոր խնդիրների լուծումը անհնար է ճիշտ իրականացնել ուցուցման միայն ավանդական մեթոդներով։

Մարդկության կարևորագույն նվաճումներից մեկը կրթական համակարգի ստեղծումն է, որը կյանքի մյուս ոլորտների զարգացման երաշխիքն է: Այստեղ հիմնական սուբյեկտը և քննարկման առանցքը մարդն է: Նրա դաստիարակության և կրթության հարցը ամենաբարդ ու կարևոր խնդիրներից է: Դարերի ընթացքում մարդկությունը միջոցներ է կիրառել իր փորձը կրտսեր սերնդին փոխանցելու և նրան ապագա կյանքին նախապատրաստելու համար:

 Հայաստանում կրթությունն ունի բազմադարյան պատմություն և բոլոր ժամանակներում դիտվել է որպես ազգային ինքնուրույնության դրսևորման և գոյապահպանման կարևորագույն գործոն: Իր սկզբնավորման ժամանակներից հայ դպրոցը եղել է ժողովրդի քաղաքական ու ազգային գոյատևման պատվարը և առաջընթացի գրավականը:

 Կրթությունն այսօր հասարակական մեծ պահանջարկ է վայելում որպես երկրի առաջընթաց զարգացումն ապահովող գործոն և որպես անհատի կյանքի ու կենսակերպի որակական ցուցանիշների բարձրացման գրավական:

 Տարրական դպրոցը կրթության այն հիմնաքարն է, որի որակից է կախված երեխայի հետագա ուսումնական գործունեությունը: Կրտսեր դպրոցականի կրթությունը, դաստիարակությունը, համարվելով հանրակրթության առաջին աստիճանը՝ կոչված է ապահովելու սովորողի կրթական պահանջները:

 Կրտսեր դպրոցում կրթական աշխատանքի ընթացքում ուսուցիչը հետևողականորեն իրականացնում է այն խնդիրները, որոնք նախատեսված են տվյալ տարիքի երեխայի ֆիզիկական, մտավոր, գեղագիտական, բարոյական զարգացման համար: Սա տարրական դպրոցի ուսուցչի համար հատուկ պատասխանատվություն է սահմանում: Նրա խնդիրն է ոչ միայն կարդալ ու գրել սովորեցնել, այլ նաև երեխայի հոգևոր հիմքը հաստատել, բացահայտել նրա լավագույն որակները, ուսումնական գործունեության ուղիները ցույց տալ: Հենց վերջինն էլ հատկապես կարևոր է այժմյան արագ փոփոխվող տեղեկատվությամբ հեղեղված աշխարհում:

 Ուստի ուսուցիչը պետք է ուսումնասիրի յուրաքանչյուր սովորողի հեգեբանամանկավարժական առանձնահատկությունները: Միայն այդ դեպքում ուսուցիչը կկարողանա իսկապես ղեկավարել երեխայի զարգացման ընթացքը, ակտիվորեն ձևավորել տարրական դպրոցին համապատասխանող հատկություններ:

 Ժամանակակից ուսուցումը պահանջում է կիրառել տարբեր մեթոդներ ու մեխանիզմներ, որտեղ իր ուրույն տեղն է զբաղեցնում ուսուցման փոխներգործուն մեթոդները, որոնց միջոցով իրականացվում է ուսուցչի և աշակերտի համագործակցությունը՝ ուղղված ուսումնառության նախանշված արդյունքներին:

 Այս բոլորի իրականացման համար անհրաժեշտ է կիրառել որոշակի մեթոդներ, հնարներ, ձևեր, որոնք հանդիսանալով ուսումնական գործընթացի կարևոր բաղադրիչներ կապ են ստեղծում ուսուցման պլանավորված նպատակի և վերջնական արդյունքի միջև: Փոխներգործուն մեթոդներով ուսուցումը ճանաչողական գործընթացի կազմակերպման առանձնահատուկ ձև է, որն իր մեջ ներառում է հատուկ և կանխատեսելի նպատակներ, որոնցից մեկն էլ հարմարավետ կրթական միջավայր ստեղծելն է, որտեղ սովորողը կարող է զգալ իր հաջողությունը, մտավոր հետևողականությունը, որն ինքն իրենով կազմում է արդյունավետ ուսուցման բաղադրիչ:

 Փոխներգործուն մեթոդները հիմնականում կիրառվում են ուսուցման գործընթացի այն հատվածում, երբ անհրաժեշտ է զարգացնել սովորողի մտածողությունը և ճանաչողական ակտիվությունը: Դրանց կիրառումը կարող է ապահովել տարրական դպրոցում ուսուցման գործընթացի արդյունավետությունը: Այսինքն՝ հետազոտական աշխատանքի արդիականությունը պայմանավորված է կրտսեր դպրոցականի ուսուցման գործընթացում փոխներգործուն մեթոդների արդյունավետ կիրառման անհրաժեշտությամբ՝ բացահայտելով դրանց իրականացման առանձնահատկությունները:

***Հետազոտության նպատակն է՝*** ուսումնասիրել և վերլուծել ուսուցման փոխներգործուն մեթոդների առանձնահատկությունները և բացահայտել դրանց կիրառման արդյունավետությունը, դաստիարակչական ներգործությունը աշակերտների վրա տարրական դպրոցում:

 Նպատակն իրականացնելու համար առաջադրված **խնդիրներն** են՝

1. Ուսումնասիրել տարրական դպրոցի դերը հանրակրթության համակարգում:
2. Ուսումնասիրել և վերլուծել ուսուցման ակտիվ, փոխներգործուն մեթոդները և դրանց կիրառման առանձնահատկությունները տարրական դպրոցում:
3. Իրականացնել սոցիոլոգիական հարցումներ ուսուցիչների շրջանում՝ տարրական դպրոցում փոխներգործուն մեթոդների կիրառման արդյունավետության բացահայտման նպատակով:

* 1. **ՏԱՐՐԱԿԱՆ ԴՊՐՈՑԻ ՆՊԱՏԱԿԸ, ԽՆԴԻՐՆԵՐԸ**

Կրթական գործընթացն իր կառուցվածքով ճկուն է, այն կարող է փոփոխվել և զարգանալ մարդու հասարակության կենսական պահանջներից ելնելով: Կրթությունը, որպես շարժիչ ուժ ուղղված է գիտեիքների ու տեղեկությունների ձեռքբերմանը, երեխայի ընդհանուր զարգացմանը և անձի ձևավորմանը:

 Կրթության համակարգի կենտրոնական կառուցվածքային տարրը կրթական հաստատությունն է: Հայաստանի Հանրապետության պետական հանրակրթական հաստատությունն անընդհատ կրթության համակարգի հիմնական օղակն է, որը Հայաստանի Հանրապետության բոլոր քաղաքացիներին հնարավորություն է ընձեռում իրականացնելու ՀՀ Սահմանադրությամբ ամրագրված իրենց կրթության իրավունքը: [[1]](#footnote-1)

 Հայաստանում կրթությունը բարձր վարկանիշ է ունեցել : Այսօր էլ պետական ու ազգային կարևորագույն խնդիր է համարվում կրթության համակարգի պահպանումը և զարգացումը, միջազգային ասպարեզում նրա մրցունակության ապահովումը:

 ՀՀ կրթական համակարգը նպատակաուղղված է հայ ժողովրդի հոգևոր և մտավոր ներուժի ամրապնդմանը, ազգային և համամարդկային արժեքների պահպանմանը և զարգացմանը:

 Կրթական ծրագրի գլխավոր ուղղությունը ներդաշնակորեն զարգացած, սոցիալապես գործուն և ստեղծագործ, հայրենասիրության, պետականության և մարդասիրության ոգով դաստիարակված անձի ձևավորմանը միտված կրթության

համակարգի զարգացումն է՝ որպես պետականության ամրապնդման և

հասարակության սոցիալ - տնտեսական առաջընթացի գործոն:

 2006- 2007 ուսումնական տարվանից ՀՀ –ում ներդրվել է 12-ամյա ընդհանուր միջնակարգ կրթություն՝ եռաստիճան համակարգով.

* տարրական դպրոց՝ 4 տարի (1-4-րդ դասարաններ)
* միջին դպրոց՝ 5 տարի (5-9-րդ դասարաններ)
* ավագ դպրոց՝ 3 տարի (10-12-րդ դասարաններ) [[2]](#footnote-2)

 Ընդհանուր կրթությունը սկսվում է 6 տարեկանից:

Տարրական դպրոցում ուսուցումը նպատակաուղղված է լեզվամտածողության, մաթեմատիկական տրամաբանության հիմքերի ուսումնառության և աշխատանքային նախնական հիմունքների ձևավորմանը:

 Տարրական դպրոցում կրթության նպատակն է՝

1. ուսումնական արդյունավետ գործունեություն ծավալելու և առողջ մանկություն ապահովելու համար անհրաժեշտ մտավոր, հոգեկան և ֆիզիկական կարողությունների զարգացումը.
2. լեզվամտածողության, գրագիտության և տրամաբանության հիմքերի ձևավորումը.
3. մաթեմատիկական, պատմական և բնագիտական տարրական գիտելիքների յուրացումը.
4. ճանաչողական, ինքնագնահատման, ինքնադրսևորման, ստեղծագործական ունակությունների զարգացումը.
5. անվտանգության տարրական կանոնների տիրապետման ապահովվումը.
6. արվեստի բնագավառի որոշ տարրերի վերաբերյալ տարրական պատկերացումների ձևավորումը:
7. ուսումնական, աշխատանքային, սոցիալ-կենցաղային և խաղային գործունեության ընթացքում համագործակցային, հաղորդակցական սովորելու տարրական կարողությունների և հմտությունների ձևավորումը:
8. գեղագիտական արժեքային համակարգի նախահիմքերի, այդ թվում՝ ընտանիքի, հայրենիքի, ընկերների, մեծերի և փոքրերի, շրջակա միջավայրի նկատմամբ համապատասխան վերաբերմունքի ձևավորումը:

9.միջին դպրոցում սովորելու համար անհրաժեշտ պատրաստվածության, ընդհանուր զարգացման որոշակի մակարդակի ապահովումը:

 Տարրական դպրոցի հիմանական խնդիրը ուսումնական գործունեություն իրականացնելու ունակ երեխայի ձևավորումն է:[[3]](#footnote-3)

Այսպիսով տարրական դպրոցը մեծ դեր ունի աշակերտների համընդհանուր զարգացման գործում:

**2․ՈՒՍՈՒՑՄԱՆ ՄԵԹՈԴՆԵՐԻ և ՏԵԽՆՈԼՈԳԻԱՆԵՐԻ ԸՆԴՀԱՆՈՒՐ ԲՆՈՒԹԱԳԻՐԸ**

Տու՛ր մարդուն մի ձուկ, և նա կուշտ կլինի մեկ օր:

Սովորեցրու՛ մարդուն ձուկ բռնել, և նա կուշտ

կլինի ամբողջ կյանքում :

Արևելյան իմաստություն

Այսօրվա կրթական պահանջն է ուսուցումը դարձնել համագործակցային և աշակերտակենտրոն: Աշակերտակենտրոն կրթություն իրականացնելու համար պետք է զարգացնել սովորողի քննադատական, ստեղծագործական մտածողությունը, ձևավորել կյանքի նկատմամբ ակտիվ վերաբերմունք ունեցող քաղաքացի: Եվ այս խնդրի առջև կանգնած ուսուցիչը պետք է կարողանա համահունչ քայլել կրթական համակարգում տեղի ունեցող գործընթացների հետ և իր գործողությունները պլանավորելիս հաշվի առնել ոչ միայն մատուցվող գիտելիքները, այլև այն թե ինչպես կարելի է այդ գիտելիքները հասանելի դարձնել աշակերտներին:

Կրթական ոլորտի կարևոր, բաղկացուցիչ մասն են կազմում մանկավարժական տեխնոլոգիաները այսօր բոլորը խոսում են արդյունավետ ուսուցման և կրթության որակի բարելավման մասին: Ներկայումս կարևորվում է աշակերտների ակտիվ և նախաձեռնողական մասնակցությունը դասին, ինքնուրույնությունը, սեփական դատողություններ անելու կարողությունն ու հմտությունը:

 Ուսումնական գործընթացի արդյունավետությունը մեծապես պայմանավորված է կիրառվող մեթոդներով, որոնք ապահովում են դասավանդողի և սովորողի փոխկապակցված գործունեությունը: Լայնորեն կիրառվում են նաև <<ուսուցման հնար կամ եղանակ>> հասկացությունները, որոնք կարելի է բնութագրել հետևյալ սահմանումներով՝

* Ուսուցման մեթոդները ուսուցչի և սովորողի միասնական աշխատանքներն են, որով իրականացվում են կրթական նպատակները:
* Ուսուցման մեթոդները ուսուցչի և սովորողի համատեղ գործունեությունն են, որոնց արդյունքում սովորողը ձեռք է բերում գիտելիքներ, կարողություններ և հմտություններ, ձևավորվում է նրա աշխարհայացքը և ճանաչողությունը:
* Ուսուցման մեթոդները մանկավարժի և սովորողի փոխկապակցված գործունեությունն են, որոնք կրթության, դաստիարակության և զարգացման խնդիրների իրականացման նպատակ ունեն:

 Չնայած տրված տարբեր սահմանումներին՝ կա մեկ որոշակի ընդհանրություն. ուսուցման մեթոդները մանկավարժի և սովորողի համատեղ աշխատանքն են ուսումնական գործունեություն կազմակերպելու նպատակով:

 Ուսուցման և դաստիարակության գործընթացում մեթոդներից բացի կարևոր նշանակություն ունի մանկավարժական տեխնոլոգիաների մշակումն ու ներդրումը:

 Ուսուցման և դաստիարակության գործում ծագած խնդիրների լուծման կարևորագույն ուղիներից մեկը համարվում է ժամանակակից մանկավարժական և դաստիարակչական տեխնոլոգիաների մշակումն ու ներդրումը ուսուցման և դաստիարակության գործընթացում[[4]](#footnote-4):

<<Տեխնոլոգիան>> ծագել է հունարեն technu (արվեստ, արհեստ, գիտություն) և logos (հասկացություն, ուսմունք) բառերից: Տեխնոլոգիայի օգնությամբ մտավոր տեղեկույտը բերվում է գործնական լուծումների: Տեխնոլոգիաները գործունեության եղանակներ են, միարժամանակ նաև այն, թե ինչպես է անձը մասնակցում գործունեությանը:

 Երկար ժամանակ <<տեխնոլոգիա>> տերմինը մանկավարժական ոլորտից դուրս էր մնում. այն կիրառվում էր միայն տեխնիկական գիտությունների բնագավառում չնայած որ նրա տառացի նշանակությանը՝ ուսմունք արվեստի կամ վարպետության մասին, չի հակասում մանկավարժական խնդիրներին՝ մանկավարժական գործընթացների կանխատեսում, ծրագրում, պլանավորում, նկարագրություն բացատրություն:

 Արդեն բավական ժամանակ է ինչ մանկավարժական գրականության մեջ մուտք է գործե մանկավարծական տեխնոլոգիա հասկացությունը[[5]](#footnote-5): Սակայն նրա հասկացության և գործածության մեջ մեծ տարբերություններ կան.

* Մանկավարժական տեխնոլոգիան՝ հոգեբանամանկավարժական հրահանգների ամբողջություն է, որը որոշում է ուսուցման մեթոդների, հնարների, դաստիրակչական միջոցների հատուկ համախումբը (Բ.Տ. Լիխաչև):[[6]](#footnote-6)
* Մանկավարժական տեխնոլոգիան ուսումնական գործընթացի իրականացման բովանդակային տեխնիկան է (Վ. Պ. Բեսպալկո):[[7]](#footnote-7)
* Մանկավարժական տեխնոլոգիան գործողությունների հաջորդականություն է, որը թույլ է տալիս ստանալ արդյունքը ամենանվազ ծախսերով, համակարգային մտածողության եղանակի ներդրումը մանկավարժության մեջ, որը հնարավորություն է տալիս ուսումնական գործընթացը դարձնել ամբողջովին կառավարելի: [[8]](#footnote-8)

 Այսպիսով մանկավարժական տեխնոլոգիաները ուսուցումը դարձնում են արդյունավետ ու մատչելի, որն էլ նպաստում է երեխաների ստեղծագործական մտածողությանը: Այսօր պետք է ձգտենք նրան որ երեխաները կարողանան ձեռք բերեն գիտելիքներ ինքնուրույն, վերլուծել իրավիճակներ և կատարել եզրահանգումներ: Անհրաժեշտ է հասնել նրան, որ յուրաքանչյուր դաս նպաստի սովորողների ճանաչողական հետաքրքրությունների, ստեղծագործական ընդունակությունների և ակտիվության աճին, որը կնպաստի ուսուցման որակի բարձրացմանը:

1. **ՈՒՍՈՒՑՄԱՆ ԱԿՏԻՎ և ՓՈԽՆԵՐԳՈՐԾՈՒՆ ՄԵԹՈԴՆԵՐԸ ՏԱՐՐԱԿԱՆ ԴՊՐՈՑՈՒՄ (ԿԻՐԱՌՄԱՆ ՕՐԻՆԱԿՆԵՐ)**

<<Աշակերտները նպաստում են միմյանց

ուսումնառությանը՝ իրար օգնելով գիտելիքներ

փոխանակելով և սովորելու ջանքերը խրախուսելով>>:

Ջոնսոն, Ջոնսոն և Հոլուբեք

Դպրոցի արդյունավետությունը մի շարք հատկանիշներից և անջատ-անջատ տարրից չի բաղադրվում, այն ենթադրվում է մի ամբողջական արդյունավետ համակարգ, որն իր մեջ ներառում է մարդկանց, կառույցներ, փոխհարաբերություններ, գաղափարախոսական նպատակներ, իմացական նյութ, սովորելու շարժառիթներ (մոտիվացիա) և ցանկություն:

 Կրթության որակի բարձրացման նպատակները նույնն են գրեթե բոլոր՝ թե՛ մեծ, թե՛ փոքր երկրներում: Բոլորն նույն բանն են ցանկանում՝ տեսնել դպրոցի պայմանների այնպիսի փոփոխություն, որն ակնառու կդարձնի աշակերտների ստացած գիտելիքները, հմտություններն ու արժեքային համակարգը: [[9]](#footnote-9)

 Երկար ժամանակ տարրական դպրոցը կրթական համակարգում հանդիսանում էր <<հմտության դպրոց>>, այսինքն դիտարկվում էր որպես կրթության մի աստիճան, որտեղ աշակերտը պետք է հետագա ուսման համար յուրացնի այնպիսի հմտություններ, ինչպիսիք են՝ գրելը, կարդալը, հաշվելը և այլն: Այսօր տարրական դպրոցը ներկայացվում է այլ կերպ, այն պետք է դառնա երեխայի առաջին փորձը կրթական համակարգում:

 Շատ կարևոր է զարգացնել ինքնուրույնությունը, պահպանել ճանաչողական ակտիվությունը և ստեղծել այնպիսի պայմաններ, որոնք հնարավորություն կտան երեխային ներդաշնակ մուտք գործել կրթական աշխարհ, պահպանելով նրա առողջությունը: Այս ամենը կարելի է իրականացնել ակտիվ և ինտերակտիվ մեթոդների օգնությամբ:

 Ակտիվ ուսուցման մեթոդ նշանակում է ուսուցում գործունեության մեջ, որոնց կիրառման դեպքում սովորողի գործունեությունը ձեռք է բերում արդյունավետ, ստեղծագործական, որոնողական բնույթ: Ուսուցման ակտիվ մեթոդներից են իրադրության վերլուծությունը, պրոբլեմային խնդիրների լուծումը, ուսուցումը՝ ըստ քայլաշարքի և այլն:

 Ակտիվ ուսուցումը ենթադրում է այնպիսի մեթոդների համակարգի կիրառում, որը ոչ թե նախատեսում է ուսուցչի կողմից պատրաստի գիտելիքի մատուցում, մտապահում, այլև ուսուցման ակտիվ գործունեության ընթացքում գիտելիքների և հմտությունների ինքնուրույն ձեռքբերում: Ուսուցման ակտիվ մեթոդների կիրառումը ուղղված է առաջնային գիտելիքի ձեռքբերմանը, մտածողության զարգացմանը, հմտությունների, հետաքրքրությունների, կարողությունների ձևավորմանը, սակայն պետք է հաշվի առնել, որ այդ գործընթացը բավականին ժամանակ է պահանջում, և այդ պատճառով անհնար է անցկացնել ուսուցման գործընթացը միայն ակտիվ մեթոդներով: Դրանց հետ զուգահեռ կիրառվում են նաև ավանդական մեթոդներ:

 Գոյություն ունեն նաև **համագործակցային ուսուցման** տարբեր մեթոդներ, որոնք ունեն ինչպես նմանություններ, այնպես էլ տարբերություններ, դրանց կիրառումը սկսվում է դեռևս անտիկ դարաշրջանից: Հռոմեացի փիլիսոփա Սենեկան ասում էր, որ սովորեցնողը կրկնակի է սովորում: Իսկ 17-րդ դարում Կոմենսկին հավաստում էր, որ սովորողները շահում են, երբ սովորում են ուրիշից, նաև երբ սովորեցնում են ուրիշին: [[10]](#footnote-10)

Համագործակցային ուսուցման կարևորագույն ձեռքբերումներն են.

* Անձի զարգացումը և անհատականության ձևավորումը
* Հոգեբանական և ֆիզիկական առողջության ապահովումը
* Սթրեսի հաղթահարումը
* Շրջապատողների հետ առողջ փոխհարաբերությունների կառուցումը:

Դասի բոլոր փուլերում պիտի ապահովեն համագործակցայի ուսուցման հետևյալ տարրերը՝

* + Դրական փոխկախվածություն
	+ Դեմ առ դեմ փոխազդեցություն
	+ Փոքր խմբերով աշխատանքի հմտություններ
	+ Փոխներգործուն կամ ինտերակտիվ աշխատանք

Համագործակցային ուսուցումն ակնկալում է ուսուցչի դերի փոփոխություն. ուսուցիչը առաջնորդում և ուղղորդում է դասարանը՝ ստեղծելով փոխադարձ վստահության մթնոլորտ և համագործակցությանը խթանող միջավայր: Ուսուցիչը հրամայողից վերափոխվում է աջակցողի և դիտարկողի : Համագործակցային ուսուցման ընթացքում ուսուցիչը ստանձնում է մի շարք պարտականություններ՝

* Դասերի, վարժությունների, առաջադրանքների պլանավորում
* Սովորողների խմբերի ձևավորում
* Սովորողների տեղաբաշխում
* Խմբային աշխատանքի հսկողություն և անհրաժեշտության դեպքում միջամտում
* Գնահատում

Ներկայացնենք համագործակցային ուսուցմամբ դասի օրինակ.

**Դասի պլան -** Երրորդ դասարան

 **Դասի թեման -** Սողոմոն Մկրտչյան «Թագավորն ու հողագործը»:

**Առաջին դասաժամ** - Հաղորդման դաս:

 **Նպատակը** – **ա) Ուսումնական** - Աշակերտները կսովորեն վարժ, հասկանալով և առոգանությամբ ընթերցել, ճիշտ և անսխալ գրել, կռահումներ ու դատողություններ անել, վերլուծել ու բնութագրել: Փոքր խմբերում կքննարկեն բնագրի հերոսների կարծիքը միևնույն հասկացության վերաբերյալ, ինչպես նաև լեզվական նյութի շուրջ կկատարեն աշխատանք` զարգացնելով համագործակցային կարողություններ:

**բ) Դաստիարակչական** - Կիմանան բնության հետ վարվելու, ծառեր աճեցնելու և խնամելու, բարիք ստեղծելու մասին, կհասկանան աշխատանքի դերն ու նշանակությունը:

 **գ) Պահվածքը** - Կլինեն հանդուրժող, աջակցող, կարգապահ, ճիշտ հաղորդակցվող և համագործակցող:

**Արժեքային համակարգը** - Կգնահատեն բնությունը, կիմանան հողի, ծառի, թփի, ինչպես նաև ճիշտ ու տեղին ասված խոսքի արժեքը:

**Սպասելիք արդյունքները** – Կկարողանան վարժ և առոգանությամբ կարդալ երկխոսությունները, կտարբերակեն հեղինակի և մեջբերվող խոսքերը: Դերային խաղով կներկայացնեն հերոսների երկխոսությունը` բացատրելով կետադրությունը: Կկրկնեն բառակազմության մասին ունեցած գիտելիքները` արմատ, ածանց, պարզ և բարդ բառեր:

 **Ուսումնական նյութեր** – Տարբեր տեսակի ծառերի, հատկապես կաղնու, շիվերի, ծառատունկի, թագավորի, շքախմբի նկարներ:

 **Օգտագործվող մեթոդներ** - «Կանխագուշակումներ հենակետային բառերով ու արտահայտություններով», «Կրկնակի գրառումներով օրագիր», «Բացատրական ընթերցանություն», «Երեք բանալի, մեկ կողպեք», «Համագործակցային խմբեր»:

**Դասի ընթացքը: Առաջին փուլ` խթանում:** Այս փուլում օգտագործում ենք «Կանխագուշակումներ հենակետային բառերով ու արտահայտություններով» մեթոդը: Գրատախտակին նախօրոք գրում ենք դասի վերնագիրը և թագավոր, շքախումբ, զառամյալ ծերունի, կնճռապատ ճակատ, քրտինք թափել, ընկուզենի, շիվ, պտուղներ, գանձարան, կալվածք, զինանոց, վեզիր, պարգև բառերն ու արտահայտությունները: Աշակերտներին առաջարկում ենք կանխագուշակումներ անել տեքստի բովանդակության վերաբերյալ, փոքրիկ պատմություն հորինել և գուշակել, թե ինչ կապ կարող է ունենալ տունկը պարգևատրման հետ: Կարող են աշխատել զույգերով կամ համագործակցային փոքր խմբերով: Աշակերտների գուշակությունները և փոքրիկ պատմությունները լսելուց հետո առաջադրում ենք կարդալ հղումը` «Ծառ տնկելը շատ բարի գործ է, քանի որ ծառն ինքը բարիքի աղբյուր է: Ինչպես գիտենք, ծառերը միանգամից պտուղ չեն տալիս, բայց այս պատմվածքի նորատունկ ծառը մեկ օրում երկու անգամ առատ բերք պարգևեց: Զարմացա՞ր: Կարդանք…»: Բացատրությունը տալիս ենք բնագիրը կարդալուց հետո, երբ աշակերտներին ծանոթ կլինի այն:

**Երկրորդ փուլ` իմաստավորում:** Այս փուլում ընտրում ենք «Բացատրական ընթերցանություն» և «Կրկնակի գրառումներով օրագիր» մեթոդները: Աշակերտներն ընթերցում են դասանյութը` զուգահեռ բացատրելով նորածանոթ բառերը, արտահայտությունները և կետադրությունը: Երկրորդ անգամ ընթերցելուց հետո ստեղծում ենք նշված օրագիրը, որի համար աշակերտները թուղթն ուղղահայաց գծով բաժանում են երկու մասի: Ձախ կողմում գրում են բնագրի տպավորիչ հատվածները, իսկ աջ կողմում` նշված յուրաքանչյուր հատվածի վերաբերյալ մեկնաբանություններ և բացատրում (Ինչի՞ մասին է այդ հատվածը: Ի՞նչ է հիշեցնում այն: Ինչո՞ւ է այդ հատվածը կարևորում): Բառային աշխատանքի ժամանակ առաջադրում ենք բացատրել շքախումբ, կնճռապատ, մրմնջալ, վարձահատույց, գանձարան, ակնեղեն, զինանոց, ընկուզենի, գեղջուկ բառերի կազմությունը և ուղղագրությունը: Մեկ անգամ ևս աշակերտները հիշում և կրկնում են, որ բառերն ըստ կազմության լինում են պարզ (արմատական), բարդ և ածանցավոր: Էջ 10-ի լեզվական աշխատանքները երեքն են, որոնց կատարումը կարելի է կազմակերպել ըստ մակարդակների ուսուցմամբ` համագործակցային խմբերով` բաժանվելով երեք խմբի: Առաջին առաջադրանքը հանձնարարում ենք առաջին խմբի աշակերտներին: Նրանք պետք է օգտվեն տրված նկարից, կազմեն ածանցավոր ու բարդ բառեր ու գրեն տետրերում: Նկարում պատկերված ծառի արմատին գրված է արև բառը, իսկ ճյուղերին՝ ոտ, ելք, փայլ, համ, ծաղիկ, բույր, շող, ան, ային, մուտք ածանցներն ու բառերը: Աշակերտները, իրար օգնելով, կազմում և տետրում գրում են հետևյալ բառերը՝ արևոտ, արևելք, արևափայլ, արևահամ, արևածաղիկ և այլն: Ովքեր արագ ավարտում են, անցնում են հաջորդ առաջադրանքին: Երկրորդ առաջադրանքը հանձնարարում ենք երկրորդ խմբի աշակերտներին: Նրանք պետք է տրված բառերով կազմեն բարդ բառեր: Աշակերտները, մտքեր փոխանակելով, բնագրից օգտվելով, տրված բառերով կազմում են հետևյալ բարդ բառերը՝ շքախումբ, կնճռապատ, հողագործ, շնորհակալ: Երրորդ առաջադրանքը առաջադրում ենք երրորդ խմբի աշակերտներին: Նրանք մեկնաբանում են «Քրտինք թափել» դարձվածքը` պատմելով դրվագային նկարների բովանդակությունը, համեմատություններ անցկացնելով նրանց միջև, բացատրելով եղած կետադրական նշանները: Աշակերտներն ասում են, որ առաջին նկարում դարձվածքն օգտագործված է ուղիղ իմաստով (դույլը պահել է, և ճակատից քրտինքը կաթիլներով թափվում է), իսկ երկրորդ և երրորդ նկարներում՝ փոխաբերական իմաստով և նշանակում է քրտնաջան, անդադար աշխատել, ջանք թափել, ջանալ: Նկարներից մեկում մարդը փայտ է տաշում, իսկ մյուսում` գրքերը սեղանին դրված` մտածում ու գրում է: Վերջում եզրակացնում են` «Ով աշխատի, նա կուտի» և բացատրում:

**Կշռադատման փուլում** կիրառում ենք «Երեք բանալի, մեկ կողպեք» մեթոդը: Աշակերտներին առաջարկում ենք բնագրից դուրս գրել երեք նախադասություն, որոնք պետք է ընտրվեն կողպեքի` առածի բովանդակությունից դուրս գալով: Վերջում ամփոփում ենք դասը, և աշակերտները կարդում են «Այսպիսով, աշխատանքը մայրն է ամեն բարիքի» հղումը և մեկնաբանում:

**Եզրահանգում.** «Ոչ մի հետաքրքիր նորույթ ի հայտ չի գալիս առանց համագործակցության»: **Ջեյմս Ուայթսոն** [[11]](#footnote-11)

**1.Աշակերտների թիմային առաջադիմության մեթոդ**: Այս մեթոդը խթանում է

աշակերտների ուսումնառությունը: Այստեղ էական է այն հանգամանքը, որ գնահատվում է աշակերտների առաջընթացը, քանի որ նույնիսկ չնչին առաջընթացի պարագայում նրանք կարող են ներդրում ունենալ թիմի արդյունքում: Իսկ միջին ու բարձր առաջադիմությամբ աշակերտները պետք է մի կողմից՝ օգնեն իրենց դասընկերներին, մյուս կողմից՝ կարողանան պահպանել ու բարելավել իրենց նախորդ ցուցանիշները: Այս մեթոդի առավելություններից մեկն էլ այն է, որ հնարավորություն է տրվում գնահատելու և՛ առանձին աշակերտների, և՛ խմբերին:

**2. Խճանկարը:** Ինտերակտիվ ուսուցման մեթոդ է: Խճանկարը դասարանում կարող է կիրառվել տարբեր ձևերով: Ներկայացնենք դրանցից մեկը: Աշակերտներին կարելի է բաժանել չորս կամ հինգ անդամ ունեցող տարասեռ խմբերի: Յուրաքանչյուր խմբին տալ դասի մեկ հատված և աշխատելու համար որոշակի ժամանակ: Այն լրանալուց հետո խմբերը ներկայացնում են իրենց հատվածը` կարդում են, բառերը բացատրում, դուրս գրում ուղղագրական արժեք ներկայացնող բառեր, դրանցով կազմում նախադասություններ, կատարում լեզվական աշխատանքներ և այլն: Յուրաքանչյուր խումբ սովորում է դասի մեկ հատվածը, բայց արդյունքում սովորում են ամբողջ դասը` դադարեցնելով աշխատանքը և ուշադիր լսելով բոլոր խմբերի պատասխանները:

**3. Շրջագայություն պատկերասրահում:** Սա «Խճանկար» մեթոդի տարատեսակ է, որի նպատակն է փոխանակել տեղեկություններ, մշակել գաղափարներ և կատարել անդրադարձ, ինչպես նաև զարգացնել լսելու, ինքնուրույն աշխատելու, քննադատաբար և ստեղծագործաբար մտածելու, ցածրաձայն խոսելու, աշխատանքի արդյունքը ներկայացնելու հմտություններ: Կրտսեր տարիքի աշակերտների հետ աշխատելիս խմբերին կարելի է տալ նույն առաջադրանքը կամ խնդիրը: Աշխատանքը վերջացնելուց հետո, համեմատելով մյուս խմբերի աշխատանքների հետ, աշակերտները հետադարձ կապ են ապահովում:

**4. Հինգրոպեանոց ազատ շարադրանք:** Հինգրոպեանոց ազատ շարադրանքի մեթոդը կարող է կիրառվել ինչպես դասի խթանման փուլում, այնպես էլ կշռադատման` ելնելով դասի նպատակից և թեմայից: Ընտրում ենք թեման և առաջարկում հինգ րոպեի ընթացքում ազատ շարադրել իրենց մտքերը, որից հետո դադարեցնում են աշխատանքը և ունկնդրում մի քանիսի գրած շարադրանքը:

 Ուսուցման ինտերակտիվ մեթոդների հիմքում ընկած է սովորողին խթանելու գաղափարը, որպեսզի սովորողը կարողանա առաջադրել վարկածներ, քննել, գտնել խնդիրների ու երևույթների միջև կապերը, ըմբռնել թեման և ձեռք բերել գիտական տարբեր փորձեր: Ուսուցման ինտերակտիվ մեթոդները սովորողի մեջ ձևավորում է խորհելու, քննադատելու, վերլուծելու, տարբեր իրավիճակներում սովորածը օգտագործելու, ծագող հարցերին պատասխանելու և նոր լուծումներ գտնելու կարողություններ ու հմտություններ: Ակտիվ ուսումնառության և յուրացման ժամանակ սովորողը ինքն անձամբ, անմիջական փորձերի, ուղիղ փորձարկումների և հետազոտման ընթացքում ներգրավվելով, յուրացնում է գիտելիքները: [[12]](#footnote-12)

 Ինտերակտիվ ուսուցման հիմնական նպատակն է վերանայել ուսուցման ողջ բովանդակությունը, այսինքն՝ ճանաչել յուրաքանչյուր երեխայի անձի ստեղծագործ բնույթը: Նրա ներքին ակտիվությունը հանգեցնում է համապատասխան գիտելիքների որոշակի ծավալի յուրացմանը: Հետևաբար, ուսուցչի խնդիրն է դասի ժամանակ ապահովել այնպիսի գործունեություն, որին նպաստում է ժամանակակից ինտերակտիվ տեխնոլոգիաները: Այս դեպքում աշակերտն ինքն է բացում դեպի իմացություն տանող ուղին: Գիտելիքների յուրացումը նրա գործունեության արդյունքն է:[[13]](#footnote-13)

Փոխներգործուն ուսուցման ժամանակ սովորողը ուսուցանող համակարգում հանդես է գալիս մշտապես փոփոխվող սուբյեկտիվ-օբյեկտիվ հարաբերություններում՝ պարբերաբար դառնալով նրա ինքնավար ակտիվ տարրը:

Փոխներգործուն մեթոդներով ուսուցման նպատակն է՝ ուսումնառության ընթացքում յուրաքանչյուր սովորող կարողանա՝

1. կատարել թիմային աշխատանք միասնական որոշում ընդունել և դրանց համար պատասխանատվություն կրել.
2. սովորել և սովորեցնել.
3. դրական հարաբերություններ ստեղծել, ձևավորել ամբողջական մրցակցություն.
4. բախումնային իրավիճակներում հավասարակշռված պահվածք դրսևորել.
5. ուսուցման ընթացքում լինել բարեկիրթ, հարգել դասընկերոջ իրավունքները.
6. իրավիճակները դիտարկել և մեկնաբանել այլոց տեսանկյունից և այլն.

Փոխներգործուն մեթոդները մեծապես նպաստում է աշակերտների ակտիվության բարձրացմանը, միջանձնային հարաբերությունների, մշակույթի ձևավորմանը, ուսուցման գործընթացի հետաքրքիր և աշխույժ դարձնելու պայմանների ստեղծմանը: Աշակերտներն այդ դեպքում պասիվ ընկալողից վերաճում են հայտնագործողի և գիտելիքների ստացման գործընթացի ակտիվ մասնակցի:

Փոխներգործուն մեթոդները ավանդական մեթոդների հետ միասին ուսուցումը դարձնում են ավելի ճկուն, ապահովում ուսուցման արդյունավետությունը:

 Կրտսեր դպրոցականի ուշադրությունը պահելու համար անհրաժեշտ է ակտիվ և հետաքրքիր դասընթացի կազմակերպում: Տարրական դասարաններում, ինտերակտիվ մեթոդների շնորհիվ, երեխաները հաճույքով են սովորում, ակտիվ մասնակցություն են ցուցաբերում և ավելի դյուրին են յուրացնում ուսումնական նյութը:

**ԵԶՐԱԿԱՑՈՒԹՅՈՒՆ**

Հետազոտական աշխատանքի արդյունքների վերլուծությամբ եկել ենք հետևյալ եզրահանգումների.

* Մանկավարժական տեխնոլոգիաները և մեթոդները նպաստում են սովորողի ստեղծագործական, հաղորդակցական, ինքնուրույն գործունեության, կարողությունների և հմտությունների, արժեքային համակարգի ձևավորմանը, դաստիարակում են բարոյական որակներ, բարձրացնում է ուշադրությունը և առաջադիմությունը:
* Փոխներգործուն մեթոդները տարրական դպրոցում կարող են արդյունավետ կիրառվել ու նպաստել ուսուցման որակի բարձրացմանը, ինչպես նաև սովորողների ստեղծագործական, համագործակցային, ճանաչողական կարողությունների ու հմտությունների ձևավորմանն ու զարգացմանը:
* Փոխներգործուն մեթոդներով պլանավորված դասերին ակտիվորեն մասնակցում են բոլոր աշակերտները, որովհետև այդ դասերը հետաքրքիր են, մատչելի, գրավիչ: Նպաստում են մեծ ծավալ ունեցող ուսումնական նյութի ավելի հեշտ յուրացմանը, ինչպես նաև կարողանումեն ձեռք բերած գիտելիքները, կարողությունները և հմտությունները կիրառել գործնականում:
* Փոխներգործուն մեթոդների կիրառումը տարրական դպրոցում անմիջապես կապված է ուսումնական նյութի բարդությունից, ծավալից ու ստեղծված իրավիճակից: Փոխներգործուն մեթոդների ընտրությունը ճկուն է, ուստի ուսուցիչը կարող է հեշտությամբ հարմարեցնել կրտսեր դպրոցականի հոգեբանամանկավարժական առանձնահատկություններին:

**ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ**

1. Խաչատրյան Ս.Գ., Ուսուցման ժամանակակից մեթոդների կիրառումը տարրական դասարաններում, Գյումրի 2006, 96 էջ
2. Հանրակրթության պետական կրթակարգ, ՀՀ ԿԳՆ, ԿԱԻ Երևան 2004, 110 էջ
3. Հանրակրթական դպրթցի տնօրենի ուղեցույց, ՀՀ ԿԳՆ, ԿԱԻ Երևան 2004, 298 էջ
4. Ղույումչյան Գ. Յ., Մանկավարժություն: Դասագիրք բուհերի համար: Երկու գրքով: Գիրք 1, Երևան, Զանգակ 97, 2005, 464 էջ
5. Պետրոսյան Հ., Մանկավարժական ժամանակակից տեխնոլոգիաներ, Երևան, 2012, 564 էջ
6. Беспалько Б.П. Слагаемые педагогической технологии. –М. Педагогика, 1989, 192 стр
7. Лихачев Б. Т. Педагогика: Курс лекций/ Учеб . пособие для студентов педагог, учеб. заведений и слушателей ИПК и ФПК. – 4-е изд., перераб. и доп.- М.: Юрайт- М, 2001, 607 СТР
8. Подласый И. П., Педагогика начальной школы: учеб. для студентов пед . уч-щ и колледжей, Москва, ,,ВЛАДОС,, 2008, 463 стр
9. Селевко Г.К., Современные образовательные технологии : Учебное пособие. – М.: Народное образование, 1998, 267стр
10. https://lib.armedu.am/resource/17065
11. http://gspi.am/media/journal/2014n1b/37.pdf
12. [https://web.facebook.com/sandlandifo/posts/880340442001469:0?\_rdr](https://web.facebook.com/sandlandifo/posts/880340442001469%3A0?_rdr)
13. http: // dasatu.ru/ Grqer/Hogebanutyun/ 1.doc
14. www. 105 \_am.pdf
15. Mank- mitq- 2015 – 4.pdf
16. Մելիքսեթյան Թ., Ուսուցման մանկավարժական տեխնոլոգիաների ու մեթոդների օգտագործումը ուսուցչի կողմից, <<ՄԽԻԹԱՐ ԳՈՇ>> գիտամեթոդական հանդես, 10 -12, 2012, էջ 118
17. Соловьёва Т.И., Современные педагогические технологии в начальной школе, Молодой учёный, Ежемесячный научный журнал, N 6 /2015, стр 684
1. Կրթության համակարգի կառավարման հիմունքները. Ուսումնամեթոդական ձեռնարկ. 1 մաս.Երևան. 2003թ. Էջ 8 [↑](#footnote-ref-1)
2. 105 \_am.pdf 8/26 [↑](#footnote-ref-2)
3. Հանրակրթության պետական կրթակարգ , ՀՀ ԿԳՆ, ԿԱԻ, Երևան 2004 էջ 13-14 [↑](#footnote-ref-3)
4. Соловьёва Т. И., Современные педагогические технологии в начальной школе, Молодой учёный,Ежемесячный научный журнал, № 6 (86) / 2015, стр. 684 [↑](#footnote-ref-4)
5. Селевко Г.К., Современные образовательные технологии: Учебное пособие.-М.: Народное образование, 1998, стр. 13-17 [↑](#footnote-ref-5)
6. Лихачев Б.Т.Педагогика: Курс лекций / Учеб. пособие для студентов педагог, учеб. заведений и слушателей ИПК и ФПК. — 4-е изд., перераб. и доп. — М.: Юрайт-М, 2001.— с. 135 [↑](#footnote-ref-6)
7. Беспалько В.П. Слагаемые педагогической технологии. — М.: Педагогика, 1989. стр. 176 [↑](#footnote-ref-7)
8. Պետրոսյան Հ. Մանկավարժական ժամանակակից տեխնոլոգիաներ Երևան 2012 էջ 540 [↑](#footnote-ref-8)
9. Խաչատրյան Ս.Գ., Ուսուցման ժամանակակից մեթոդների կիրառումը տարրական դասարաններում,Գյումրի 2006, էջ 27 [↑](#footnote-ref-9)
10. Խաչատրյան Ս.Գ., Ուսուցման ժամանակակից մեթոդների կիրառումը տարրական դասարաններում, Գյումրի 2006. էջ 12 [↑](#footnote-ref-10)
11. <http://gspi.am/media/journal/2014n1b/37.pdf> [↑](#footnote-ref-11)
12. Mank- mitq- 2015 – 4.pdf 322/ 344 [↑](#footnote-ref-12)
13. <https://lib.armedu.am/resource/17065> [↑](#footnote-ref-13)